Colenso-taximoorde: Veiligheidswag in hofForensiese ondersoekers op die toneel. Foto: ANA. Die veiligheidswag wat glo aan die koelbloedige Colenso-taximoorde verbind word, is Maandag op R1 000 borgtog vrygelaat. Die staat het nie die verdediging se aansoek om borgtog teengestaan nie en die 35-jarige man, wat nog nie geïdentifiseer of afgeneem mag word nie weens die sensitiewe aard van die ondersoek, moet voortaan een keer per week by die Sydenham-polisiestasie aanmeld as deel van sy borgtogvoorwaardes. Die man het in die landdroshof in Durban verskyn. Maroela Media het vroeër berig die voorval het 21 Julie omstreeks 20:00 naby Colenso in die KwaZulu-Natalse Middelande plaasgevind. Die taxi was op pad van ŉ begrafnis in Matimatolo in KwaZulu-Natal na Johannesburg toe onbekende mense uit die bosse langs die R74 te voorskyn gekom en op die taxi losgebrand het. Volgens die nasionale polisie is 11 mense doodgeskiet en vier ander gewond. Een persoon het later in die hospitaal aan sy beserings beswyk. Twee insittendes van die taxi is nie beseer nie. Die slagoffers was almal lede van die Ivory Park-taxivereniging in Gauteng. Die aanval is wyd veroordeel en polisieminister Bheki Cele het ŉ spesiale taakspan saamgestel om spoedige inhegtenisnemings te verseker. Die man staan tereg op een aanklag van die onwettige besit van 73 patrone vir ŉ AK47-aanvalsgeweer. Die taxi waarbinne die slagoffers doodgeskiet is. Foto: AP Photo.